На основу члана 21. став 1. тач. 7) и 8) Закона о референдуму и народној иницијативи („Службени гласник РС“, бр. 111/21 и 119/21) и тачке 5. Одлуке о расписивању републичког референдума ради потврђивања Акта о промени Устава Републике Србије („Службени гласник РС“, број 115/21),

Републичка изборна комисија, на седници одржаној 7. фебруара 2022. године, утврдила је

И З В Е Ш Т А Ј

О СПРОВЕДЕНом РЕПУБЛИЧКОм РЕФЕРЕНДУМУ РАДИ ПОТВРЂИВАЊА АКТА О ПРОМЕНИ

УСТАВА РЕПУБЛИКЕ СРБИЈЕ

I

Народна скупштина је 30. новембра 2021. године донела Одлуку о расписивању републичког референдума ради потврђивања Акта о промени Устава Републике Србије и одредила да се републички референдум одржи 16. јануара 2022. године.

**II**

Републички референдум ради потврђивања Акта о промени Устава Републике Србије одржан је 16. јануара 2022. године.

Гласање на републичком референдуму је било поновљено на девет гласачких места 23. јануара 2022. године, у складу са Решењем о спровођењу поновног гласања на гласачким местима за која је констатовано да се не могу утврдити резултати гласања и на којима је поништено гласање на републичком референдуму одржаном 16. јануара 2022. године („Службени гласник РС“, број 8/22) и на једном гласачком месту 2. фебруара 2022. године, у складу са Решењем о спровођењу поновног гласања на гласачком месту на којем је поништено гласање на републичком референдуму одржаном 16. јануара 2022. године („Службени гласник РС“, број 11/22).

Решењима надлежних изборних комисија јединица локалне самоуправе о одређивању гласачких места на њиховој територији за гласање на републичком референдуму, расписаном за 16. јануар 2022. године („Службени гласник РС“, број 124/21), Решењем о одређивању гласачких места у заводима за извршење кривичних санкција, за гласање на републичком референдуму, расписаном за 16. јануар 2022. године („Службени гласник РС“, број 125/21) и Решењем о одређивању гласачких места у иностранству, за гласање на републичком референдуму, расписаном за 16. јануар 2022. године („Службени гласник РС“, број 128/21) за гласање на републичком референдуму је било одређено укупно 8.189 гласачких места, од чега је 8.179 гласачких места било у Републици Србији, а десет у иностранству.

**III**

Републичка изборна комисија је, на седници одржаној 4. фебруара 2022. године, утврдила и објавила Извештај о укупним резултатима републичког референдума ради потврђивања Акта о промени Устава Републике Србије („Службени гласник РС“, број 13/22).

Укупни резултати републичког референдума ради потврђивања Акта о промени Устава Републике Србије, одржаног 16. јануара 2022. године, утврђени наведеним извештајем Републичке изборне комисије, су следећи:

|  |  |  |  |
| --- | --- | --- | --- |
| 1. | Број гласача уписаних у бирачки списак | 6.510.323 | |
| 2. | Укупан број гласача који су гласали | 1.995.215 | |
| 3. | Укупан број гласачких листића примљених на гласачким местима | 6.418.031 | |
| 4. | Укупан број неупотребљених гласачких листића | 4.422.816 | |
| 5. | Укупан број употребљених гласачких листића  (укупан број гласачких листића који се налазио у гласачким кутијама) | 1.994.553 | |
| 6. | Укупан број неважећих гласачких листића | 19.930 | |
| 7. | Укупан број важећих гласачких листића | 1.974.623 | |
| 8. | Укупан број и проценат гласова које су добили понуђени одговори на референдумско питање: | | |
| 8.1. | Укупан број гласача који су се изјаснили заокруживањем одговора „ДА“ | 1.189.460 | 59,62% |
| 8.2. | Укупан број гласача који су се изјаснили заокруживањем одговора „НЕ“ | 785.163 | 39,35% |

IV

На основу утврђених резултата републичког референдума Републичка изборна комисија је утврдила да је, у складу са чланом 203. став 8. Устава Републике Србије и чланом 11. Закона о референдуму и народној иницијативи, **на републичком референдуму донета одлука о потврђивању Акта о промени Устава Републике Србије**, с обзиром на то да је за њу гласала већина гласача који су изашли, односно гласали на републичком референдуму.

**V**

Овај извештај поднети Народној скупштини.

02 Број: 014-439/22  
У Београду, 7. фебруара 2022. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић